b"\n_START_ARTICLE_\nContracci\xc3\xb3 uterina\n_START_SECTION_\nFisiologia de les contraccions uterines\n_START_PARAGRAPH_\nAl final de l'embar\xc3\xa0s, el fetus est\xc3\xa0 localitzat a la part m\xc3\xa9s baixa de la panxa, cosa que fa que, pel seu pes, pressioni el coll uter\xc3\xad, o c\xc3\xa8rvix, de la mare. Aquest c\xc3\xa8rvix ha esdevingut molt f\xc3\xa0cilment deformable al llarg de l'embar\xc3\xa0s gr\xc3\xa0cies a l'acci\xc3\xb3 de les hormones prostaglandines i relaxina, que tamb\xc3\xa9 s'encarreguen de relaxar els lligaments pelvians per a poder fer lloc al fetus, la bossa amni\xc3\xb2tica i la placenta. \xc3\x89s justament la pressi\xc3\xb3 que fa el fetus contra el c\xc3\xa8rvix el que desencadena les primeres contraccions uterines, que fan que el cap del fetus (la part m\xc3\xa9s pesanta) estigui cada cop m\xc3\xa9s avall a la pelvis. Aquestes contraccions a l'embar\xc3\xa0s es desplacen en forma d'ona de la part superior a la inferior de l'\xc3\xbater. La mare les percep com un enduriment del ventre._NEWLINE_La pressi\xc3\xb3 del cap del fetus sobre la c\xc3\xa8rvix i la dilataci\xc3\xb3 cervical provoquen l'estirament de les fibres musculars, i aquest estirament posa en marxa un reflex que s'anomena reflex de Ferguson, que estimula la producci\xc3\xb3 de l'hormona oxitocina. Aquesta hormona actua sobre l'\xc3\xbater provocant-li contraccions musculars. Aix\xc3\xad, s'inicia una espiral c\xc3\xadclica a la qual les contraccions produeixen m\xc3\xa9s estirament de la c\xc3\xa8rvix, aquesta estimula l'oxitocina i la darrera augmenta les contraccions; de manera que les contraccions van augmentant de manera progressiva i creixent. Tamb\xc3\xa9 es van fent cada cop m\xc3\xa9s regulars. Un cop arribat aquest punt, el cicle nom\xc3\xa9s pot aturar-se per mitj\xc3\xa0 del part._NEWLINE_El part s'inicia amb contraccions r\xc3\xadtmiques de l'\xc3\xbater, amb una freq\xc3\xbc\xc3\xa8ncia d'entre tres i cinc minuts. Aquestes contraccions, en forma d'onada de dalt a baix, i amb l'\xc3\xbater completament dilatat, empenyen el fetus cap avall i li donen una porta de sortida a la vagina. A m\xc3\xa9s del fetus, tamb\xc3\xa9 s'expulsen la placenta i les membranes. Les contraccions tenen encara una altra funci\xc3\xb3 envers la mare, i \xc3\xa9s la d'evitar tant com sigui possible que no perdi massa sang amb la separaci\xc3\xb3 de la placenta. Aix\xc3\xad i tot, malgrat que les contraccions uterines frenen l'hemorr\xc3\xa0gia, la mare perdr\xc3\xa0 uns 240ml de sang en un part normal."